4 Çajrat që Rrisin Imunitetin
Çajrat nuk ju lenë asnjë herë në baltë kur bëhet fjalë për imunitetin. Ndaj mos u kurseni në konsumin ditor të tyre. Por cilët janë më të mirët për tu konsumuar në këtë periudhë?
Sigurisht në vend të parë qëndron:
Çaji jeshil
Jo më kot është çaji më i konsumuar në botë. Ka veti të mëdha anti-inflamatore dhe anti-oksidante i provuar se përmirëson cilësinë e jetës, veçanërisht tek personat të cilët kanë inflamacion.
I thjeshtë në përgatitje ai mund të zëvendësojë fare mirë kafen e mëngjesit apo pasdites. Mjafton një lugë në ujë të valuar 1-3 minuta. Pak mjaltë për ëmbëlsi dhe është gati. Nëse e doni të ftohtë mjaftojnë disa kuba akulli.
Çaji i Kamomilit
Përdoret gjerësisht për të nxitur qetësinë dhe përgjumjen, por pakkush e di që kamomili ka veti të shkëlqyera anti-inflamatore. Jo vetëm që lehtëson dhimbjet, ul acarimet e lëkurës dhe inflamacionin por edhe ju relakson në këto kohë të vështira. Përdoreni pa kursim pasi lehtëson edhe mukozën e traktit respirator dhe ju mbron në këtë kohë pandemie.
Përgatitja është e njëjtë. Një lugë me lulet e kamomilit në ujë të nxehtë 1-3 minuta e shoqëruar me pak mjaltë. Nëse do ta përdorni për veti anti-inflamatore mund të konsumoni 1-3 filxhanë në ditë.
Çaji i Xhinxherin
Çaji i xhinxherit është i shijshëm dhe gati magjik. Lehtëson jo vetëm inflamacionin por edhe stomakun, dhembjet dhe të përzierat dhe madje ul kolesterolin e keq dhe tensionin e lartë.
Në këtë periudhë sugjerohet të përdoret për uljen e inflamacionit në trup, çka ndihmon në rritjen e imunitetit aq të domosdoshëm në këtë periudhë.
Kërkon pak më shumë kohë për tu realizuar por shija është e garantuar.
Prisni një copë xhinxheri rreth 2 centimetra, qërojeni dhe lereni në ujë të valuar për 10-30 minuta varet nga dëshira. Hiqeni më pas xhinxherin dhe konsumoni çajin të shoqëruar me pak limon dhe mjaltë organik.
Çaji i Tumenikut
Nëse e përdorni si çaj tumenikun është mënyra më e shpejtë dhe e mirë që këtë erëz ta përfshini në dietën tuaj. Tumeniku është i njohur për uljen e inflamacionit si dhe parandalimin e stresit kronik.
Merrni 1-2 lugë çaji nga pudra e tumenikut dhe hidheni në gjysëm litri ujë të valuar dhe lereni të ziejë për 10 minuta për të marrë efektet maksimale të tij. Shtojini limon dhe mjaltë.